Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 414

10. Módszertani ajánlások Élményszerűség A szakiskolába belépő, heterogén felkészültségű és többnyire motiválatlan tanulók zenei nevelésében arra kell törekedni, hogy minden egyes énekórai foglalkozás élményszerű legyen, a tanulók jól érezzék magukat. A tanórán felmerülő tevékenységek közül minél több legyen az olyan, ami a tanulókat érdeklő témára irányul. Fontos, hogy a feladattípusok változatosak legyenek, mert az ismétlődő tevékenységi formák nem alkalmasak az érdeklődés szinten tartására. Elengedhetetlen maximálisan figyelembe venni a tanulók magukkal hozott beállítottságait, irányultságait. A tanmenet kidolgozásánál ezekre kiemelten figyelemmel kell lenni. Emellett a kerettanterv feladatjavaslatait a helyi szakmai irányultsághoz is szükséges igazítani. Természetesen a modern könnyűzenei irányzatok, az önpusztító jellegű öltözködési vagy egyéb kultuszjellegű divatok megközelítése nagy diplomáciai készséget, toleranciát kíván a pedagógustól. Az ok és okozat, a külső forma és a belső tartalom közötti mélyebb összefüggések vizsgálatával a tanár megértőbben, a diákok pedig remélhetőleg elemzőbben, kritikusabban ítélik meg az érintett jelenségeket. Ha mindezeket a nevelő mereven kezeli, fölülről ítéli meg, ha kényes volta miatt kerüli, végképp senki nincs, akivel erről a fiatalok beszélhetnek, s aki elgondolkodtatja őket ezekről a kérdésekről. Még szűkre szabott időkeretben is fontos arra törekedni, hogy a tevékenység, a felfedezés öröme, az egyéni megérzés, elképzelés, vélemény szabad kifejtése elsődleges szerepet kapjon a száraz oktató módszerrel szemben. Ha a zenével kapcsolatos, gyakran éretlen, előítéletes gondolatok felszínre jönnek, ne a kioktatás, ledorongolás, hanem a vélemény komolyan vétele, a higgadtság, a tényekre kérdésekkel való rávezetés domináljon. Nagy eredménynek tekinthető, ha van a tanulónak véleménye, s azt ki is akarja nyilvánítani, ugyanakkor természetesen követeljük meg a véleményük érvekkel való alátámasztását és mások gondolatainak tiszteletben tartását. Alkotó-alakító tevékenység Ide tartozik minden vokális és instrumentális interpretáció, beleértve az improvizációt, ami megfelelő motiváció esetén rendkívül nagy élményt jelent a tanuló számára. A kreatív bátorság és ötletesség mellett a program által fejlesztendő legfontosabb előadási, alkotó készségek: – éneklési készség – hangszerjáték, elsősorban ritmushangszerek – improvizációs készség. Feltétlenül ki kell használni a társas zenélés adta lehetőségeket, szükséges, hogy a tanulók megismerjék és átéljék az együttalkotás örömét. A társas zenélésben a többiekre figyelni és hozzájuk alkalmazkodni tudó tanuló az elsajátított modellt alkalmazni tudja egyéb területeken is. 2006/79/II. szám Az irányított megfigyelés Az irányított megfigyelés a hallás utáni daltanítás, műelemzés és zenehallgatás elengedhetetlen összetevője. Lényege, hogy megfelelő hangulati motivációval, megfigyelési szempontok adásával és kérdésekkel irányítsuk a tanulók figyelmét. Következetes ellenőrzés szükséges, hogy a megfigyelést valóban elvégezték-e, mert ennek során válhatnak képessé konkrét dolgok értő szemlélésére. Az értékelés mindig terjedjen ki a megfigyelés minőségére, alaposságára is. A megfigyeltetés alapszabálya az irányító kérdések pontos, tervszerű megfogalmazása. Kerülendő az egyszerre több, túl sok vagy túl általános szempont. Érdemes inkább többször ismételni egy adott szemelvényt, mindig más megfigyelési szempontot adva a tanulóknak. A tanulók eltérő fejlettségű megfigyelőképességét módszeres fokozatossággal kell fejleszteni. Az ismételt megfigyeltetés teret ad a gyengébb képességű tanulók felzárkózására. Dicsérni kell minden éleslátásra, egyéni felfedezésre utaló megnyilvánulást. A megfigyelés irányulhat a daltanításban szövegre, szöveg és zene kapcsolatára, dallamvonalra általában vagy egyes motívumokra, zenei szerkezetre stb. Zenehallgatás és műelemzés esetén vonatkozhat a zeneirodalmi alkotás előadó-apparátusára, zenei elemeire (ritmus, dallam, harmónia, hangszín stb.), valamint a személyes reflexiókra. Elsősorban arról kell beszélni, ami konkrétan megmutatható, de mindig teret kell adni a tanulók asszociációinak is. A megbeszélés Ajánlatos szorgalmazni a személyes tapasztalatok, megfigyelések, felfedezések szóbeli megfogalmazását, elismerően értékelni minden erre való törekvést, próbálkozást. Fontos rámutatni arra, hogy a tanulók „lássanak is, ne csak nézzenek”, azaz elemző szemlélettel figyeljék az őket körülvevő dolgokat. Ez az általános szemlélet nagyon jól gyakorolható az aktív zenehallgatás, műelemzés által. Eleinte kevésbé várható, hogy a tanulók megfigyeléseik alapján érett, önálló gondolatközlésre lesznek képesek. Ez a probléma a megfigyelt dolgok közös megbeszélésével áthidalható. Módszeresen, véleményük komolyan vételével kell törekedni arra, hogy a gyerekeknek minél gyakrabban legyen érdemi hozzászólnivalója. Az elemzés A népdalok, műdalok hallás utáni tanítási módszerének alapja a tanári bemutatás. Szükséges, hogy az elemző munka a folyamat legelején kezdődjön el, azaz minden egyes bemutatás alkalmával elemzési, megfigyelési szempontokat kell adnunk. Így a tanulók néhány hallás után többé-kevésbé megtanulhatnak egy dalt akár anélkül, hogy azt előzőleg egyszer is elénekelték volna. A kimondottan művészeti ismeretekkel foglalkozó órákon a műfaji és egyéb problémák felfedezését segítik a művészeti példák elemzései. A művészettörténeti korszakok áttekintésekor az egyes korok legjellemzőbb zenei stíluselemeit, kifejezőeszközeit tárgyaljuk. A zenei műelemzés alapja a zenehallgatás: mit fejez ki a zenemű; milyen eszközökkel éri el ezt a hatást, és milyen érzéseket, gondolatokat támaszt az elemzett mű. Ez a programzene körébe tartozó alkotások esetében különösen érdekes feladatot jelent a tanulók számára. Tanulás A legfontosabb célunk, hogy a tanóra a tanulók számára az örömteli alkotómunka forrása legyen, valódi sikerélményt éljenek át. Ugyanakkor vannak olyan fogalmak és ismeretek, melyek elsajátítása is a tantárgy feladatai közé tartozik. A program sajátossága, hogy a fogalmak ismerete mindig hangzó zenei szemelvények megfigyelése során alapozódik meg. Az ajánlott kerettanterv tartalmazza azokat a fogalomköröket, amelyeket a program befejezéséig a fiataloknak ismernie és értenie kell. A digitális tananyagok óriási előnye, hogy nem kell a tanulóknak saját felszerelés, hiszen a tananyagelemek (szövegek, kottapéldák, képek, videók stb.) projektorral kivetíthetőek, 2006/79/II. szám a verbális (otthoni) tanulnivalókról pedig a tanuló a pedagógus segítségével jegyzetet, vázlatot készíthet. Hangverseny-látogatások A klasszikus zeneművekkel való személyes találkozás lehetőségének biztosítása különösen fontos a szakiskolai tanulók esetében, akiket hasonló helyre jobbára csak az iskola tud eljuttatni. Személyes találkozáson azt értjük, hogy élő előadásban, az előadóművészek személyes jelenlétével - az interpretációval, mint egyszeri és megismételhetetlen önálló műalkotással találkozhat a tanuló. Mivel a tanulók leginkább felvételről hallgatnak zenét, általában nem tudják átérezni a jelentőségét annak, hogy ott és akkor az ő kedvükért hoz létre egy művészeti alkotást az előadó-apparátus. Ezt feltétlenül szükséges a tanulókkal megértetni a hangverseny-látogatások előtt, összehasonlítva például a mozi-látogatással, ahol az alkotó „biztosra megy”, az alkotás pillanatnyi „tétje”, a személyes és megismételhetetlen egyszeri élmény nem játszik szerepet. A hangverseny-látogatáshoz lehetőleg olyan műveket kell választani, amelyeket valamilyen szinten már ismer a tanuló, amit a tanórán már tárgyaltunk, vagy közvetlenül a koncert kedvéért az iskolában előkészítettünk. Így a zeneművel való személyes találkozás még inkább élménnyé válik. A hangverseny-látogatást akkor készítettük elő megfelelően, ha a tanuló nem érzi iskolai kötelességének a programon való részvételt, hanem szabadidejének igényes eltöltéseként fogja fel, annak ellenére, hogy adott esetben jelentős anyagi ráfordítást igényel. Különösen gondos előkészítést kíván az operaelőadások látogatása. Fel kell hívnunk a tanulók figyelmét arra, hogy összművészeti produkciót látnak, melyben a zene mellett fontos szerepet játszik a képzőművészet (építészet, festészet, szobrászat stb. a díszletekben és jelmezekben), valamint a mozgás művészete, a tánc. Nem mellékes az a tény, hogy az Operaház önmagában lenyűgöző vizuális élmény. Házi feladatok Mindenekelőtt meg kell fontolni, hogy szükség van-e házi feladatra elsősorban az önálló gyűjtéssel kapcsolatosan, internet és könyvtárhasználatra, egy-egy téma otthoni (fakultatív) kidolgozására, esetleg önálló hangverseny-látogatásra vonatkozólag. 2006/79/II. szám MOZGÓKÉP ÉS MÉDIAISMERET KERETTANTERV A SZAKISKOLÁK 9–10. ÉVFOLYAMA SZÁMÁRA

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes